De totas as posesions que heredó d'o suyo pai, os Paises Baixos estioron os més conflictivos, chunto con o Franco Condato'' (Borgonya) yeran a rechión historica d'Europa coneixita como a Lotarinchia (l'herencio de Lotario, fillo de Carlos Magno). L'Emperador Carlos habió de pensar que yera bueno que a monarquía espanyola controlase as rechions nortencas per cuentas de l'Imperio Román Chermanico, mas que li'n salió de cuallato t'alto perque fendo diferencia d'os reinos d'Aragón, Castiella, Nápols y Secilia, os Países baixos no yeran heredatos d'os Reis Catolicos, que estioron una transferencia de l'Imperio Alemán t'a Casa Reyal espanyola, fendo que os flamencos veyesen o rei espanyol y as suyas leis como un monarca forano que no heba de gobernar-los. D'ista maniera s'encetó un conflicto que heba de perdurar més de 100 anyadas, y que serviría t'as casas reyals francesa y anglesa como campo de prebas ta afeblir a monarquía hispana meyant l'instigación de revueltas y a financiación d'os rebels protestants.